
TMP0512 rádiófrekvenciás zavaró berendezés kiképzési feladatainak támogatása informatikai megoldásokkal

Szerző: Mészáros Dalma Edina
Oktatási intézmény,kar,szak: Nemzeti Közszolgálati Egyetem, Hadtudományi és Honvédtisztképző Kar,Had-és biztonságtechnikai mérnöki szak

Pályamunka címe: A TMP0512 és WBS2500 rádiófrekvenciás zavaró berendezések kiképzési feladatainak támogatása informatikai megoldásokkal
A korszerű hadviselés, illetve katonai műveletek alapja egy olyan megbízható és biztonságos vezetési rendszer, amely korszerű tábori és stacioner híradó/informatikai eszközeivel, hálózataival képes biztosítani a különböző parancsnoki (vezetési) szintek, valamint az alárendelt alegységek között az információ zavartalan áramlását.
Az elmúlt évtizedben világszerte kialakult regionális konfliktusok, illetve az ezeket követő békeműveletek támogatására létrehozott missziók tapasztalatai azt bizonyítják, hogy a rádiófrekvenciás spektrum igénybevétele intenzíven növekszik a katonai tevékenységek környezetében, köszönhetően a különböző frekvenciatartományokban üzemelő kommunikációs eszközöknek.
Ez a fejlődés azonban megfigyelhető a missziókban szolgálatot teljesítő katonákra veszélyt jelentő ellenséges csoportok esetén is, melyek tagjai előszeretettel használták és használják napjainkban is akár a legegyszerűbb rádiófrekvenciás távirányítókat, akár a mobiltelefon hálózatok által nyújtott szolgáltatásokat robbanóeszközök működésbe hozására is.
Elsősorban ez utóbbi tevékenység ellen kerültek kifejlesztésre a TMP0512 és WBS2500 háti zavarók, amelyek fő feladata megakadályozni a műveleti területen tevékenykedő katonai alegységek ellen távirányítással végrehajtani tervezett robbantásos támadásokat.
Tekintettel arra, hogy az eszközök helyes felprogramozásán és alkalmazásán akár katonák tucatjainak, vagy százainak az élete is múlhat, kiemelt fontosságú a feladat a szakállomány megfelelő kiképzése, illetve ezt követően alkalmazóképes tudásuk folyamatos szinten tartása. Ezért választottam kutatási témámnak, illetve munkám céljaként a kiképzés hatékonyságának növelését olyan oktatási program kidolgozásával, ami – a mára mindennapjaink részévé vált – informatika és számítástechnika korszerű eszközrendszerére alapozva biztosítja a szükséges tudás megszerzésének alapvető, és lehetőség szerint a nyomtatott dokumentációknál érdekesebb feltételeit.
A program terveim szerint felhasználhatóvá válik a tiszti és tiszthelyettesi alapképzésben, a szaktovábbképzések rendszerében és a legénységi állomány felkészítésben egyaránt.



